EU-Tsekin tasavalta-assosiaationeuvoston päätös N:o 6/2001,

tehty 16 päivänä marraskuuta 2001,

assosiaationeuvoston työjärjestyksen vahvistamisesta tehdyn päätöksen N:o 1/95 muuttamisesta siten, että perustetaan neuvoa-antava sekakomitea alueiden komitean ja sen tsekkiläisen yhteyskomitean välille

(2002/376/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Tsekin tasavallan assosiaatiosta tehdyn Eurooppa-sopimuksen(1) ja erityisesti sen 109 artiklan,

sekä katsoo seuraavaa:

(1) Euroopan yhteisön ja Tsekin tasavallan alue- ja paikallisviranomaisten vuoropuhelulla ja yhteistyöllä voidaan vaikuttaa huomattavasti Euroopan yhteisön ja Tsekin tasavallan välisten suhteiden kehitykseen sekä Euroopan yhdentymiseen.

(2) Näyttää asianmukaiselta järjestää tällainen yhteistyö alueiden komitean ja sen tsekkiläisen yhteyskomitean tasolla perustamalla neuvoa-antava sekakomitea.

(3) Tämän johdosta on päätöksellä N:o 1/95 vahvistettu assosiaationeuvoston työjärjestys vastaavasti muutettava,

ON PÄÄTTÄNYT SEURAAVAA:

1 artikla

Lisätään assosiaationeuvoston työjärjestykseen artiklat seuraavasti: " 16 artikla

Perustetaan neuvoa-antava sekakomitea, jäljempänä 'komitea', jonka tehtävänä on avustaa assosiaationeuvostoa vuoropuhelun ja yhteistyön edistämiseksi Euroopan yhteisön ja Tsekin tasavallan alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin:

1) Tsekin tasavallan alue- ja paikallisviranomaisten toimintakyvyn valmistelu tulevaa Euroopan unioniin liittymistä varten;

2) Tsekin tasavallan alue- ja paikallisviranomaisten valmistaminen alueiden komitean työhön osallistumiseen Tsekin tasavallan liittymisen jälkeen;

3) tietojen vaihto yhteistä etua koskevista ajankohtaisista kysymyksistä, erityisesti yhteisön aluepolitiikan ja liittymisprosessin tämänhetkisestä tilanteesta sekä Tsekin tasavallan alue- ja paikallisviranomaisten valmistautumisesta näihin politiikkoihin;

4) monenvälisen suunnitelmallisen vuoropuhelun rohkaiseminen a) Tsekin tasavallan alue- ja paikallisviranomaisten sekä b) Euroopan unionin jäsenvaltioiden alue- ja paikallisviranomaisten välillä, mukaan luettuna verkottuminen tietyillä aloilla, joilla suorat yhteydet sekä yhteistyö Tsekin tasavallan ja Euroopan unionin jäsenvaltioiden alue- ja paikallisviranomaisten välillä saattaa osoittautua tehokkaimmaksi tavaksi erityisten ongelmien ratkaisemiseen;

5) alueiden välistä yhteistyötä koskeva säännöllinen tietojen vaihto Tsekin tasavallan ja Euroopan unionin jäsenvaltioiden alue- ja paikallisviranomaisten välillä;

6) aluepolitiikkaa ja rakennetoimia koskevien kokemusten ja tietojen vaihdon rohkaiseminen a) Tsekin tasavallan alue- ja paikallisviranomaisten sekä b) Euroopan unionin jäsenvaltioiden alue- ja paikallisviranomaisten välillä erityisesti alueellisten ja paikallisten kehittämissuunnitelmien tai -strategioiden valmistelua koskevan taitotiedon ja niitä koskevien menetelmien sekä rakennerahastojen tehokkaimman hyödyntämisen alalla;

7) Tsekin tasavallan alue- ja paikallisviranomaisten tukeminen tietojen vaihdon avulla toissijaisuusperiaatteen käytännön toteuttamisessa kaikilla elämän alueilla alue- ja paikallistasolla; ja

8) keskustelu kaikista muista jommankumman osapuolen ehdottamista aiheellisista kysymyksistä, jotka saattavat tulla esiin Eurooppa-sopimuksen täytäntöönpanossa ja osana liittymistä valmistelevaa strategiaa.

17 artikla

Komitea muodostuu kahdeksasta alueiden komitean ja kahdeksasta sen tsekkiläisen yhteyskomitean edustajasta. Kumpikin osapuoli nimeää komiteaan yhtä monta varajäsentä.

Komitea toimii assosiaationeuvoston lausuntopyynnön johdosta tai, kun on kyse vuoropuhelun edistämisestä alue- ja paikallisviranomaisten välillä, omasta aloitteestaan.

Komitea voi antaa suosituksia assosiaationeuvostolle.

Komitean jäsenet valitaan varmistaen, että komiteassa otetaan mahdollisimman tarkasti huomioon sekä Euroopan yhteisön että Tsekin tasavallan eri hallintotasojen alue- ja paikallisviranomaiset.

Komitea vahvistaa työjärjestyksensä.

Komitea kokoontuu tietyin väliajoin, jotka se itse määrittää työjärjestyksessään.

Komitean puheenjohtajina toimivat yhdessä alueiden komitean jäsen ja sen tsekkiläisen yhteyskomitean jäsen.

18 artikla

Alueiden komitea ja sen tsekkiläinen yhteyskomitea vastaavat kumpikin omista henkilöstö-, matka- ja oleskelu- sekä posti- ja televiestintäkuluistaan, jotka aiheutuvat niiden osallistumisesta komitean kokouksiin.

Alueiden komitea vastaa kokousten tulkkausmenoista sekä asiakirjojen käännös- ja jäljentämiskuluista, lukuun ottamatta niitä, jotka koskevat tulkkausta tai kääntämistä tsekin kielelle tai tsekin kielestä, joista vastaa alueiden komitean tsekkiläinen yhteyskomitea.

Muista kokousten käytännön järjestämiseen liittyvistä kuluista vastaa kokousten isäntänä toimiva osapuoli."

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se tehdään.

Tehty Brysselissä 16 päivänä marraskuuta 2001.

Assosiaationeuvoston puolesta

Puheenjohtaja

L. Michel

(1) EYVL L 360, 31.12.1994, s. 2.